归有光
淮阴舟中晚坐写怀二十四韵
清浦轻风渡，赤日微云遮。
昨问圯桥履，今即下邳街。
淮酒市醽醁，楚音杂琵琶。
二麦吐新穗，百草敷繁葩。
纷披盈广陌，离蕤被平沙。
寂寂坐向晚，悠悠思转加。
先皇昔在宥，世道尚亨嘉。
朝廷制作盛，公卿议礼哗。
庶僚或登庸，诸生多起家。
蹇拙遭时废，荏苒谢年华。
不得寄一命，空惭读五车。
迨乎鸿羽渐，几将龙驭遐。
暂有青云望，奈何白发髿。
黾勉小县吏，奔走大府衙。
循己常黯黯，看人方呀呀。
何地栖鸾凤，并处混龙蛇。
世途行益畏，吾生固有涯。
万事已如此，一官岂足赊。
行矣归去来，莫使微名污。
平泉记草木，寝丘任菑畬。
补亡缀狸首，考古注君牙。
期以余日月，方将揽云霞。
自是性所适，良非为世夸。
苟无愧尼父，或可俟侯芭。